《神马图》
明代·刘璟

矫矫神骏天下稀，丰格拔萃尤充肥。奚官牧放顺天性，腾跃不受靮与羁。

一朝良造思控驭，命驾千里雷霆飞。何年深宫万几暇，尺素模写侔天机。

何不写岐阳，比物齐四骊，宪章文武张纲维。又不写临淮破贼中潬下，呵叱铁骑摧长围。

帝王所尚在远略，屑屑形似将奚为。吾皇圣神驭寰宇，讨论治道无娱嬉。

梯航万国尽臣服，独放枭骑阴山陲。谋臣猛将欲奋击，皇仁未忍苍生疲。

天闲龙种几千万，蕃息郡县连郊畿。愿选此类数万疋，扫取遗裔成功归。

漠北无复烟尘飞，一劳永逸苏疮痍。

作者简介：（?—1402）明浙江青田人，字仲璟。刘基子。洪武二十三年拜閤门使，奏事有阙遗者，多所纠正。谷王就封，擢左长史。靖难兵起，随谷王归京师，受命参李景隆军事，兵败，归里。成祖即位，召之，托病不赴，遂被逮至京，下狱自经死。福王时谥刚节。博学知兵，尤深禅学。有《易斋集》、《无隐集》。